
1.
Bevezetés

Az Európai Unió működéséről szóló szerződés 294. cikke (7) bekezdésének c) pontja szerint a Bizottság véleményt nyilvánít az Európai Parlament által a második olvasat során javasolt módosításairól. A Parlament által javasolt 17 módosításról a Bizottság véleménye a következő:

2.
Előzmények

A Bizottság 2008. október 3-án fogadta el irányelvjavaslatát
, és ugyanezen a napon továbbította azt az Európai Parlamentnek és a Tanácsnak az EK-Szerződés 251. cikkében meghatározott együttdöntési eljárás keretében történő elfogadás céljából.

Az Európai Gazdasági és Szociális Bizottság 2009. március 24-án nyilvánított véleményt.

2009. május 6-án az Európai Parlament első olvasatban jogalkotási állásfoglalást fogadott el, amelyben 28 módosítással jóváhagyta a Bizottság javaslatát
. Az Európai Parlament plenáris ülésén a Bizottság bejelentette, hogy a módosítások nagy részét egészében vagy lényegileg el tudta fogadni.

2009. november 30-án a Tanács – az EK-Szerződés 251. cikkének megfelelően – politikai megállapodásra jutott a javaslatot illetően, és 2010. március 8-án első olvasatban hivatalosan elfogadta állásfoglalását
.

A Bizottság 2010. március 22-én fogadta el első olvasatban a Tanács állásfoglalására vonatkozó, az Európai Parlamentnek szóló közleményét
.

3.
A javaslat célja

A bizottsági javaslat célja, hogy módosítsa az önálló vállalkozói tevékenységet folytató férfiak és nők, valamint házastársaik egyenlő bánásmódjára irányuló elv alkalmazására vonatkozó közösségi jogi keretet.

A javaslat lényeges módosításokat vezet be a jelenleg hatályban lévő, 1986-os irányelvhez képest. Egyrészt kibővíti a házastárs fogalmát, kiterjesztve azt az élettársakra is, amennyiben azokat a nemzeti jogszabályok elismerik. Másrészt a javaslat előírja, hogy az önálló vállalkozók segítő házastársait – mivel hozzájárulnak a családi vállalkozás keretében folytatott tevékenységekhez –, amennyiben kérelmezik, szociális védelemben kell részesíteni. A javaslat végül előírja, hogy a házastársukat segítő, önálló vállalkozó nők számára – amennyiben kérelmezik – anyasági ellátást kell biztosítani, lehetővé téve, hogy legalább 14 hetes időszakra megszakítsák szakmai tevékenységüket.

4.
A bizottság véleménye az Európai Parlament módosításairól

A Tanács első olvasatban elfogadott állásfoglalására vonatkozó közleményében a Bizottság arra a következtetésre jutott, hogy noha elismeri, hogy a Tanács ezen állásfoglalása több, kulcsfontosságú kérdésben nem felel meg a Bizottság eredeti javaslatának, mégis úgy véli, hogy az eljárás előmozdításának egyetlen módja az első olvasatban elfogadott tanácsi állásfoglalás támogatása.

Az Európai Parlament a tanácsi állásfoglaláshoz csak kevés módosítást fűzött, melyek elsődleges célja a szöveg egyértelművé tétele, nem pedig az alkalmazási kör módosítása volt. Az Európai Parlament által megszavazott módosításokat a két jogalkotó között zajló megbeszélések keretében – az Európai Bizottság támogatásával – megvitatták és elfogadták.

4.1.
A Bizottság által elfogadott módosítások

A Bizottság az Európai Parlament által megszavazott valamennyi módosítást elfogadja, mivel azok összhangban vannak a javaslat általános célkitűzésével.

5.
Következtetés

Az Európai Unió működéséről szóló szerződés 293. cikkének (2) bekezdésével összhangban a Bizottság az Európai Parlament 2010. május 18-i plenáris ülésén megszavazott módosításoknak megfelelően módosítja javaslatát.

